Timecreḍt seg laɛwayed ixeddmen at zik, yerza akk imezdaɣ n taddart, ttemɛwanen fellas, tagnit-ines tban melmi i tettili, mi qrib tayerza iwakken ad tili lɣella neɣ di lɛwacer. Ass anda ara tili lewziɛa imezdaɣ n taddart i merra ad ččen aksum, d igellil neɣ d amerkanti, d ansay iteẓẓun tagmat, yessawalen ɣer tdukkli, ameɣbun yesɛa amur-is ɣas ma ur ixelles ara, kra n ussan uqbel timcṛeṭ tettnegraw merra taddart, yal yiwen yettak-d lwaɛda sakin ad walin ma qadden idrimen i wakken ad d-aɣen yis-sen izgaren ,sakin win ilan ɣef uqerru n taddart taɣen-d izgaren, ass n tmecreṭ mi ten-zlun ad ten-bḍun , yal axxam ad yawi ɣef leḥsab n iɛeggalen-is.